शिमला. सचिवालय में मॉड्यूलर फर्नीचर लगाने में घपला हो गया है। आर्म्स डेल बिल्डिंग में करीब 6.60 करोड़ रुपए से लगाए जा रहे मॉड्यूलर फर्नीचर को लगाने पर सचिवालय प्रशासन ने रोक लगा दी है। सचिवालय प्रशासन लोक निर्माण विभाग से यह काम करवा रहा है। लोक निर्माण विभाग ने इस काम को ठेके पर दिया है।
सचिवालय की आर्म्स डेल बिल्डिंग में तय फर्नीचर नहीं लगाए जाने से यहां की कर्मचारी एसोसिएशनें बेहद नाराज हैं। एसोसिएशनों ने सचिवालय में लगाए जा रहे मॉड्यूलर फर्नीचर में कई गड़बड़ियां सचिवालय प्रशासन के अफसरों के सामने रखी। हर फ्लोर पर मॉड्यूलर फर्नीचर लगाने के लिए सचिवालय प्रशासन लोनिवि को 1.10 करोड़ रुपए देगा। सचिवालय प्रशासन ने इस मामले में लोनिवि के एक्सईएन को तलब भी किया है। यह फर्नीचर सिर्फ सचिवालय के आर्म्सडेल भवन की छह मंजिलों में लगाया जाना है।
सचिवों को मिलने हैं सोफे
सचिवालय में मॉड्यूलर फर्नीचर लगाने के बाद प्रशासनिक सचिवों के कमरे टॉप क्लास की कंपनियों के सीईओ जैसे बन जाएंगे। प्रशासनिक सचिव के कमरे में एग्जीक्यूटिव चेयर के अलावा दो-दो सेट सोफे लगाए जाने हैं। रिटायरिंग रूम में आरामदायक कुर्सियों के अलावा रिवाल्विंग टेबल भी होगी।
ऐसे रुकवाया काम:
मॉड्यूलर फर्नीचर लगाने में हो रही गड़बड़ी को रुकवाने के लिए सचिवालय कर्मचारी संघ के प्रधान मास्टर देवी सिंह, सचिवालय अधिकारी वर्ग एसोसिएशन के महासचिव राजेश शर्मा, उपप्रधान गीता शर्मा, नीलम चौहान, पीए. पीएस एसोसिएशन के तुलसी राम शर्मा अतिरिक्त सचिव सचिवालय प्रशासन डॉ. अश्वनी शर्मा के पास गए। फर्नीचर लगाने में तमाम गड़बड़ियां उन्हें बताई। इसके बाद एडिशनल सेक्रेटरी एसएडी डॉ. अश्वनी शर्मा ने इस मामले से सचिव सचिवालय प्रशासन मोहन चौहान से बात की। फिर ये सभी कर्मचारी नेता सचिव सचिवालय प्रशासन मोहन चौहान के पास पहुंचे और उन्हें पूरे प्रकरण की जानकारी दी। कर्मचारी नेताओं की शिकायत के बाद सचिव मोहन चौहान स्वयं आर्म्सडेल बिल्डिंग के रूम नंबर 302 में पहुंचे और लगाए जा रहे मॉड्यूलर फर्नीचर को देखा। उन्होंने तत्काल फर्नीचर का काम रोकने को कहा।
जो बताया, वह नहीं लगाया: देवी राम
सचिवालय कर्मचारी एसोसिएशन के प्रधान मास्टर देवी सिंह ने कहा कि मॉड्यूलर फर्नीचर को लेकर बैठक में जो फर्नीचर उन्हें बताया गया था, वह फर्नीचर नहीं लगाया जा रहा है। फर्नीचर भी गलत तरीके से लगाया जा रहा है। सीटिंग प्लान ठीक नहीं है। इस मामले में हम सचिव सचिवालय प्रशासन मोहन चौहान से मिले तथा उन्हें अपनी बातें बता दी हैं। उन्हें सीटिंग प्लान को लेकर हमने कई सुझाव भी दिए हैं।
हाइट बहुत ज्यादा है: तुलसी राम
पीए. पीएस एसोसिएशन के महासचिव तुलसी राम शर्मा ने कहा कि सचिवालय में जो मॉड्यूलर फर्नीचर लगाया जा रहा है, उसकी ऊंचाई बहुत अधिक है। इसको लेकर सचिवालय की सभी कर्मचारी एसोसिएशनें नाराज थी। मामले को लेकर हम सचिव मोहन चौहान से मिले तथा इसकी खामियां बताई। सचिव ने हमारी बातें मान ली हैं। अब ठेकेदार और लोनिवि के अफसरों के साथ इस इश्यू पर बैठक होगी।
hin_Deva hin_Deva hin_Deva hin_Deva kas_Deva hin_Deva hin_Deva hin_Deva awa_Deva hin_Deva